NACRT PRIJEDLOGA

Na temelju članka 71. Zakona o zaštiti životinja (Narodne novine 102/17 i 32/19) i članka 60. stavka 1. točke 33. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, [3/21](http://www1.zagreb.hr/zagreb/slglasnik.nsf/rest-akt/27f509368f5f8421c1258673002a1cba?Open), [11/21 - pročišćeni tekst](http://www1.zagreb.hr/zagreb/slglasnik.nsf/rest-akt/bc55d9142343ad66c12586b9002689d2?Open) i 16/22), Gradska skupština Grada Zagreba, na ……sjednici …………… 2022., donijela je

**PROGRAM**

**KONTROLE POPULACIJE NAPUŠTENIH PASA U GRADU ZAGREBU**

**I. UVOD**

Program kontrole populacije napuštenih pasa u Gradu Zagrebu (u daljnjem tekstu: Program) donosi uzimajući u obzir prijedlog Koordinacijske radne skupine za zaštitu životinja na području Grada Zagreba, te preporukama za kontrolu populacije pasa lutalica Svjetske organizacije za zdravlje životinja (OIE). Program se temelji na općim načelima zaštite i postupanja s napuštenim i izgubljenim psima, što uključuje primjeren smještaj, veterinarsku skrb, prevenciju od bolesti, obazrivo postupanje sa životinjama i hranidbu životinja, a osobito razvijanje svijesti javnosti, osobito mladih, o zaštiti životinja, označavanju pasa i kontroli razmnožavanja pasa.

Napušteni pas je pas kojeg je vlasnik svjesno napustio, kao i pas kojeg je vlasnik napustio zbog više sile kao što su bolest, smrt ili gubitak slobode te pas kojeg se vlasnik svjesno odrekao. Takvi psi izloženi su nekontroliranom lutanju, bolestima, zapuštenosti, mogu izazvati prometne nesreće i stradati u njima, a nekastrirani psi stalan su izvor povećanja populacije napuštenih životinja.

Napuštene pse na području Grada Zagreba zbrinjava Sklonište za nezbrinute životinje Grada Zagreba, Franjčevićeva 43, Dumovec (dalje u tekstu: Gradsko sklonište) koje djeluje u sklopu Ustanove Zoološki vrt Grada Zagreba čiji je osnivač Grad Zagreb, a u Gradskom skloništu u prosjeku se godišnje zbrine oko 600 do 800 napuštenih pasa. Udruge za zaštitu životinja također zbrinjavaju pse s područja grada Zagreba i godišnje zbrinu oko 300 do 400 pasa.

**II. CILJEVI PROGRAMA**

Program se donosi sa svrhom sprječavanja i smanjenja nastanka populacije napuštenih pasa. Prilikom provedbe Programa nužno je osigurati dobrobit životinja, a mjere utvrđene Programom provoditi bez uzrokovanja patnje životinjama.

Glavni uzroci pojave nezbrinjavanja i napuštanja pasa su: psi neoznačeni mikročipom, neprovedba kontrole razmnožavanja kao i nekontrolirano umnažanje mladunčadi pasa koja se ne zbrinjavaju, a sve zbog nedosljedne primjene Zakona o zaštiti životinja.

Ciljevi provedbe Programa su:

1. smanjenje broja napuštenih pasa na javnim površinama Grada Zagreba

2. smanjenje rizika od zoonoza i drugih za zdravlje opasnih čimbenika (nametnici)

3. promicanje udomljavanja napuštenih pasa u Gradu Zagrebu

4. promicanje odgovornog vlasništva pasa kod građana

5. praćenje provedbe kontrole razmnožavanja svih pasa

6. podizanje svijesti građana o zaštiti životinja

7. praćenje provedbe označavanja pasa mikročipom

**III. DIONICI U PROVEDBI PROGRAMA**

U provedbi Programa sudjeluju u okviru svojih nadležnosti Grad Zagreb, Ministarstvo poljoprivrede, veterinarske organizacije, veterinarski inspektori, udruge za zaštitu životinja i posjednici pasa.

**1.Grad Zagreb:**

-osnivač je Gradskog skloništa za nezbrinute životinje, financira i prati rad Gradskog skloništa,

- propisuje način postupanja s napuštenim i izgubljenim životinjama, te trajnu sterilizaciju kao obvezan način kontrole razmnožavanja pasa Odlukom o uvjetima i načinu držanja kućnih ljubimaca i načinu postupanja s napuštenim i izgubljenim životinjama i divljim životinjama (Službeni glasnik Grada Zagreba 28/18 – dalje u tekstu: Odluka),

- vodi evidenciju vlasnika nesteriliziranih pasa i mačaka,

- osnivač je Koordinacijske radne skupine za zaštitu životinja na području Grada Zagreba, te osigurava prostor, tehničku podršku i opremu za rad iste,

- razvija svijest osobito mladih o zaštiti životinja,

- financira programe i projekte udruga iz područja zašite životinja sa ciljem smanjenja broja napuštenih i izgubljenih kućnih ljubimaca, zaštite života, zdravlja i dobrobiti životinja, te osiguranje skrbi o životinjama, osobito napuštenim i izgubljenim kućnim ljubimcima,

- osigurava nadzor provedbe obveznog mikročipiranja pasa određenog propisom o veterinarstvu, kod posjednika pasa čiji psi nisu upisani u Upisnik kućnih ljubimaca,

- provjerava jesu li informacije o napuštenim i izgubljenim psima na njegovu području pravovremeno i potpuno objavljene u Jedinstvenom informacijskom centru za napuštene i izgubljene životinje.

Gradsko skloništeobavlja djelatnost temeljem rješenja Ministarstva poljoprivrede i dužno je poslovati u skladu s Pravilnikom o uvjetima kojima moraju udovoljavati skloništa za životinje (Narodne novine [99/19](https://www.iusinfo.hr/zakonodavstvo/pravilnik-o-uvjetima-kojima-moraju-udovoljavati-sklonista-za-zivotinje) i [8/21](https://www.iusinfo.hr/zakonodavstvo/pravilnik-o-izmjenama-i-dopunama-pravilnika-o-uvjetima-kojima-moraju-udovoljavati-sklonista-za-zivotinje)). Gradsko sklonište sukladno Zakonu o zaštiti životinja obavlja sljedeće poslove:

1. prima prijave o napuštenim i izgubljenim životinjama  
2. organizira sakupljanje i prijevoz izgubljenih i napuštenih životinja do skloništa  
3. osigurava smještaj izgubljenih, napuštenih životinja i privremeno oduzetih životinja,

4. osigurava veterinarsko-zdravstvenu zaštitu životinja  
5. osigurava označavanje pronađenih neoznačenih pasa

6. osigurava trajnu sterilizaciju pronađenih neoznačenih pasa

7. nastoji udomiti napuštene pse

8. vodi evidencije o napuštenim psima i njihovu udomljavanju putem jedinstvenog informacijskog centra za napuštene i izgubljene životinje

9. vodi evidenciju posjednika pasa kojima je Gradsko sklonište povjerilo pse na čuvanje.

Komunalno redarstvo Grada Zagrebaprovodi nadzor nad Odlukom i ovlašteno je:

- pregledati isprave na temelju kojih se može utvrditi identitet posjednika i drugih osoba nazočnih nadzoru,

- ući u prostore/prostorije u kojima se drže kućni ljubimci,

- uzimati izjave posjednika i drugih osoba,

- zatražiti od posjednika podatke i dokumentaciju,

- prikupljati dokaze na vizualni i drugi odgovarajući način,

- očitati mikročip u provedbi nadzora obveznog mikročipiranja pasa određenog propisom o veterinarstvu, kod posjednika pasa čiji psi nisu upisani u Upisnih kućnih ljubimaca

- rješenjem narediti pravnim osobama, fizičkim osobama obrtnicima i drugim fizičkim osobama radnje u svrhu pridržavanja odredbi Odluke,

- naplatiti novčanu kaznu na mjestu počinjenja prekršaja,

- izdati obvezni prekršajni nalog,

- provoditi nadzor obveznog mikročipiranja pasa određenog propisom o veterinarstvu, kod posjednika pasa čiji psi nisu upisani u upisnik kućnih ljubimaca.

Komunalno redarstvo Grada Zagreba ima posebno ustrojen Odsjek za nadzor držanja i postupanja sa životinjama, a po prijavama građana neposrednim nadzorom provjerava prijavljeno, te potom postupa sukladno odredbama navedene Odluke u smislu provođenja određenih mjera koje su u njihovoj izravnoj nadležnosti.

Komunalno redarstvo sve uočene nepravilnosti prema odredbama Zakona o zaštiti životinja, prijavljuje nadležnom tijelu - veterinarskoj inspekciji Državnog inspektorata.

Komunalno redarstvo provodi kontinuirani nadzor provedbe označavanja pasa mikročipom obilaskom kućanstava kako bi se provjerilo jesu li svi psi označeni mikročipom.

Koordinacijska radna skupina za zaštitu životinja na području Grada Zagrebaima zadaću koordinacije u primjeni propisa iz područja zaštite životinja, razvoja dobre prakse, a u svrhu zaštite zdravlja i dobrobiti životinja, povećanjem svijesti javnosti i posjednika o odgovornom posjedovanju životinja što uključuje:

- praćenje problematike zbrinjavanja napuštenih životinja na području Grada Zagreba te donošenje mjera za smanjenje broja napuštenih pasa,

- poticanje označavanja životinja za koje ne postoji obveza označavanja,

- razvoj smjernica dobre prakse o primjerenom smještaju i skrbi za životinje,

- poticanje kontrole razmnožavanja kućnih ljubimaca, osobito pasa i mačaka,

- razvoj smjernica dobre prakse povezano s radom skloništa,

- poticanje udomljavanja pasa iz skloništa,

- edukativno djelovanje o potrebi zaštite životinja i odgovornom posjedovanju životinja, (označavanje životinja, cijepljenje protiv bjesnoće, smještaj životinja i skrb za životinje, kontrola razmnožavanja životinja, zabrana napuštanja životinja),

- praćenje rada skloništa povezano s oglašavanjem životinja za udomljavanje,

- provođenje mjera za osiguranje zdravlja i dobrobiti životinja te vođenje propisanih evidencija,

- predlaganje i sudjelovanje u izradi uvjeta za držanje kućnih ljubimaca,

- unapređenje zaštite životinja, ovisno o problemima i interesima Grada Zagreba,

-predlaganje gradonačelniku Grada Zagreba mjera za smanjenje broja napuštenih životinja na području Grada Zagreba.

**2. Ministarstvo poljoprivrede** obavlja upravni nadzor nad provedbom Zakona o zaštiti životinja i propisa donesenih na temelju njega. Ministar može naredbom propisati način i financiranje kontrole razmnožavanja napuštenih pasa ako se na području Grada Zagreba utvrdi veliki broj napuštenih pasa. Ministarstvo poljoprivrede vodi Upisnik kućnih ljubimaca (Lysacan) kao i Jedinstveni Informacijski centar za napuštene i izgubljene životinje.

**3. Veterinarske organizacije** provode mjere označavanja pasa mikročipom sukladno Zakonu o veterinarstvu (Narodne novine 82/13, 148/13, 115/18, 52/21 i 83/22) kao i mjere propisane godišnjim naredbama o mjerama zaštite životinja od zaraznih i nametničkih bolesti, informiraju posjednike pasa o svim njihovim zakonskim dužnostima prema životinjama, te izvještavaju nadležnu veterinarsku inspekciju o nalazima i saznanjima o životinjama sukladno svojim zakonskim obvezama.

**4. Veterinarski inspektori Državnog inspektorata** provode inspekcijski nadzor nad Zakonom o zaštiti životinja i propisima donesenim na temelju njega. Po utvrđivanju napuštanja mladunčadi vlastitog kućnog ljubimca vlasniku mogu odrediti mjeru trajne sterilizacije kućnog ljubimca, a na trošak vlasnika.

**5. Udruge za zaštitu životinja** podižu svijest javnosti o odgovornom držanju pasa, kao i o nužnosti kontrole populacije napuštenih pasa i sudjeluju aktivno u provođenju programa zaštite životinja, kontrole populacije pasa i udomljavanja nezbrinutih životinja.

**6. Posjednici pasa** dužni su osigurati označavanje psa sukladno Zakonu o veterinarstvu i Pravilniku o označavanju pasa (Narodne novine 72/10 i 82/13), dužni su kontrolirati razmnožavanje pasa pod svojim nadzorom i zbrinjavati štenad, te snositi troškove trajne sterilizacije psa, ne smiju napustiti psa, svi uzgajivači dužni su biti registrirani pri nadležnom tijelu Ministarstva poljoprivrede. Posjednici nesteriliziranih pasa obvezni su prijaviti svoje pse radi evidentiranja gradskom upravnom tijelu nadležnom za zaštitu životinja.

**IV. MJERE I AKTIVNOSTI ZA PROVOĐENJE PROGRAMA**

**1. Procjena postojećeg broja napuštenih pasa i njihova rasprostranjenost**

Procjenu broja napuštenih pasa potrebno je izvršiti kako bi se lakše upravljalo populacijom napuštenih pasa i kontrolirale zoonoze, a procjenjuje se na osnovu broja životinja uočenih na određenom području, odnosno kroz analizu podataka o području na kojem je služba za hvatanje životinja Gradskog skloništa postupala po dojavama građana i službi, te zbrinula psa s prijavljenog područja. Analizom podataka uočenih i zbrinutih pasa po određenim područjima grada (naseljima) nakon određenog vremena dat će indikacije u kretanju populacije napuštenih pasa. Pri procjeni broja napuštenih pasa mogu se koristiti i podaci iz Središnjeg upisnika pasa i podaci veterinarskih organizacija, kao i udruga za zaštitu životinja.

**2. Edukacija građana o odgovornom posjedovanje pasa**

Edukacija o odgovornom posjedovanju pasa obuhvaća informacije o izboru odgovarajućeg psa i osiguravanje zdravlja i dobrobiti, što uključuje označavanje i upisivanje u Upisnik kućnih ljubimaca (Lysacan), socijalizaciju i obuku, sprečavanje bolesti i kontrolu razmnožavanja.

Edukacijom o odgovornom posjedovanju pasa nastoji se potaknuti odgovorno ponašanje prema psima i spriječiti njihovo napuštanja od strane posjednika.

U tu svrhu mogu se provoditi:

- redovito tiskanje i distribucija letaka po svim kućanstvima o zakonskim obavezama

posjednika pasa,

- postavljanje *jumbo* i drugih plakata s edukativnim sadržajem, upozorenjima i informiranjem o zakonskim obavezama posjednika pasa,

- javne medijske objave o udomljavanju te zakonskoj obavezi označavanja pasa mikročipom, kontroli razmnožavanja i o drugim obavezama posjednika pasa u cilju podizanja svijesti javnosti.

**3. Edukacija učenika kroz školske programe**

- programi i projekti udruga za zaštitu životinja za edukaciju učenika u osnovnim školama o odgovornom ponašanju s životinjama i poticanju udomljavanja nezbrinutih životinja,

- programi Gradskog skloništa za vrtićku djecu i djecu u osnovnim školama kroz radionice i posjet skloništu, edukacija o ulozi skloništa, ponašanju s životinjama, držanju pasa, udomljavanju nezbrinutih pasa ,

- program edukacije „Volim te, voli me“ Grada Zagreba koji se provodi u osnovnim školama Grada Zagreba o odnosu prema kućnim ljubimcima i zaštiti životinja.

**4.** **Poticanje suradnje s udrugama za zaštitu životinja, uzgajivačima, veterinarskim organizacijama i drugim zainteresiranim tijelima i organizacijama.**

- poticati zajedničku suradnju: udruga za zaštitu životinja, veterinarskih organizacija, gradskih upravnih tijela, Koordinacijske radne skupine za zaštitu životinja na području Grada Zagreba i državnih inspekcijskih tijela, koje bi zajedničkim akcijama i djelovanjem provodile zakonsku mjeru kontrole obveznog označavanja mikročipom pasa, a uz prethodnu najavu građanima preko sredstava javnog informiranja, a što bi istovremeno bila i edukacija građana, sadašnjih i novih posjednika pasa,

- poticati suradnju komunalnog redarstva i veterinarskih organizacija u zajedničkom informiranju posjednika pasa koji su korisnici usluga veterinarskih organizacija na području Grada Zagreba o prednostima kastracije pasa, kao i o obvezi vlasnika za upis nesteriliziranih pasa u Evidenciju vlasnika nesteriliziranih pasa Grada Zagreba,

- poticati suradnju veterinarske inspekcije s Hrvatskim kinološkim savezom s mogućom periodičnom provjerom registriranih uzgoja kućnih ljubimaca namijenjenih prodaji, kao i rješenja o registraciji uzgoja koje donosi nadležno tijelo, sukladno članku 54. stavku 1. Zakona o zaštiti životinja.

- financirati programe i projekte udruga za zaštitu životinja za unaprjeđenje zaštite i zbrinjavanja napuštenih pasa u Gradu Zagrebu, kao i subvencioniranje programa kastracije udomljenih životinja.

**5. Poticanje posjednika pasa na odgovornost s ciljem smanjenja broja napuštenih pasa kroz edukacije, informiranje i manifestacije**

- zajedničke aktivnosti Gradskog skloništa, gradskog upravnog tijela nadležnog za zaštitu životinja i udruga za zaštitu životinja usmjerene prema unaprjeđenju udomljavanja pasa, problematici napuštenih pasa, njihovoj zaštiti i dobrobiti, kao i podizanja svijesti o odgovornom skrbništvu i zaštiti životinja kao što su:

- javne tribine, manifestacije i akcije udomljavanja životinja (Međunarodni dan zaštite životinja, akcija Ispraznimo sklonište, Revija pasa, Udomljavanje je fora),

- objava dostupnih pasa za udomljavanje na web stranici Gradskog skloništa, s isticanjem prednosti udomljavanja kao što su savjetodavna i stručna medicinska potpora novim vlasnicima udomljenih pasa,

- javne medijske objave i objave preko društvenih mreža o udomljavanju i zakonskoj obavezi označavanja pasa mikročipom, kontroli razmnožavanja i o drugim obavezama posjednika pasa u cilju podizanja svijesti javnosti,

- promoviranje rada i javna prisutnost Gradskog skloništa i na drugim ne tematskim manifestacijama i prigodama u organizaciji Grada Zagreba s ciljem povećanja medijske vidljivosti Gradskog skloništa s ciljem povećanog udomljavanja pasa,

- promocije pasa koji čekaju udomljavanje,

- isticanje prednosti udomljavanja pasa iz skloništa: cijepljen, označen mikročipom i trajno steriliziran,

- poticanje volontiranja u skloništu.

**6. Unaprjeđenje rada komunalnog redarstva Grada Zagreba**

- unaprijediti rad komunalnog redarstva Grada Zagreba kontinuiranim osposobljavanjem i usavršavanjem komunalnih redara koji nadziru Odluku, te nabavom čitača mikročipa za svakog komunalnog redara kao osnovnog sredstva za rad, s ciljem učinkovitog i kontinuiranog nadzora označavanja pasa mikročipom

- unaprijediti rad Odsjeka za nadzor držanja i postupanja sa životinjama povećanjem broja zaposlenih i broja vozila

**7. Subvencioniranje trajne sterilizacije vlasničkih pasa**

- potpuno ili djelomično subvencionirati trajnu sterilizaciju vlasničkih pasa

**8. Kontrola propisane trajne sterilizacije**

- provoditi kontrolu trajne sterilizacije temeljem Odluke kojom je propisana trajna sterilizacija kao obvezan način kontrole razmnožavanja, uz evidentirane izuzetke

Provedba mjera i aktivnosti ovisit će o stanju populacije napuštenih pasa na području Grada Zagreba, te osiguranim proračunskim sredstvima za tekuću godinu.

**V. PRAĆENJE I OCJENA PROGRAMA KONTROLE POPULACIJE NAPUŠTENIH PASA**

Radi uvida u proces uspostave kontrole populacije napuštenih pasa, izrađivat će se godišnji izvještaj u kojem se prikazuje stanje populacije napuštenih pasa, rezultati mjera i njihova učinkovitost.

U izvještajima se mogu utvrđivati specifični problemi i okolnosti koji su uočeni u procesu uspostave kontrole populacije napuštenih pasa. Izvještaji olakšavaju praćenje stanja na terenu i prijenos informacija između dionika procesa uspostavljanja kontrole populacije napuštenih pasa te učinkovitije pronalaženje rješenja za postojeće probleme.

Gradsko Sklonište u suradnji s gradskim upravnim tijelom nadležnim za zaštitu životinja će pratiti kretanje populacije napuštenih pasa na području Grada Zagreba, odnosno pratiti ovaj Program, a dijelovi programa koje treba pratiti i ocjenjivati su:

a) veličina populacije napuštenih pasa,

b) dobrobit napuštenih pasa,

c) kontrola zaraznih bolesti (zoonoza) -informacije iz Gradskog skloništa,

d) odgovorno posjedovanja pasa s smanjenjem broja napuštanja,

e) prikupljanje informacija u svrhu praćenja i ocjenjivanja populacije (od Gradskog skloništa, udruga za zaštitu životinja i veterinarskih organizacija.

**VI.** OvajćeProgram biti dostavljen Ministarstvu poljoprivrede na procjenu.

**VII.** Ovaj će Program biti objavljen u Službenom glasniku Grada Zagreba.

KLASA:

URBROJ:

Zagreb, 2022.

Predsjednik

Gradske skupštine Joško Klisović